Na temelju čl. 4. Zakona o zaštiti od požara ( NN 92/10, 114/22), čl. 44. stavka 2. Zakona o komunalnom gospodarstvu (NN 68/18, 110/18, 32/20, 115/24) i čl. 30. Statuta Općine Štrigova („Službeni glasnik Međimurske županije„ br. 30/21) Općinsko vijeće Općine Štrigova na \_ sjednici održanoj dana \_\_\_\_\_\_\_ 2025. godine donijelo je

**O D L U K U**

**O OBAVLJANJU DIMNJAČARSKIH POSLOVA**

1. **OPĆE ODREDBE**

Članak 1.

1. Ovom se Odlukom, u svrhu zaštite života ljudi i imovine od požara, uređuje način obavljanja dimnjačarskih poslova na području Općine Štrigova.
2. Odlukom se uređuje organizacija i način obavljanja dimnjačarskih poslova, rokovi kontrole i čišćenja dimnjaka i uređaja za loženje, nadzor nad obavljanjem tih poslova, kaznene odredbe, sve u svrhu sprečavanja i otklanjanja uzroka požara i opasnosti od plinova i dimova.
3. Dimnjačarski poslovi na području općine obavljaju se putem koncesije pa se ovom odlukom pobliže uređuju i uvjeti, postupak i način davanja koncesije.

Članak 2.

1. Pod obavljanjem dimnjačarskih poslova podrazumijeva se:
* čišćenje i kontrola dimovodnih objekata i uređaja za loženje u građevinama,
* obavljanje redovitih i izvanrednih pregleda dimnjaka i uređaja za loženje u građevinama,
* održavanje funkcionalne sposobnosti dimovodnih objekata i uređaja za loženje te kontrola njihova rada u cilju uštede energenata i potpunog sagorijevanja,
* poduzimanje mjera radi sprečavanja opasnosti od požara, eksplozija, trovanja te zagađivanja zraka,
* izdavanje stručnog nalaza ispravnosti dimnjaka,
* vršenje nadzora nad radom dimnjačarske službe.
1. Pod dimnjakom, u smislu ove odluke, smatra se:
* usponski dimovodni kanal,
* horizontalni ili vertikalni dimovodno dozračni sustav,
* sabirnica čađe,
* priključna cijev uređaja za loženje i
* drugi dijelovi dimnjaka.
1. Pod uređajem za loženje, u smislu ove odluke, smatra se svaki uređaj za loženje za grijanje samo jedne prostorije, etažno grijanje, uređaji za loženje namijenjeni za centralno grijanje, uređaji za loženje za pripremu tople sanitarne vode, parni kotlovi, generatori toplog zraka i termoenergetski kotlovi, neovisno o njihovoj snazi, u kojima se sagorijeva plinovito, tekuće i kruto gorivo, a čiji se produkt izgaranja odvodi izvan objekta.
2. Dimovodni objekti, u smislu ove odluke, su usponski i horizontalni dimovodni kanali, spojni kruti elementi ložišta (uključujući dimovodne zaklopke), priključne cijevi, dimnjače, sabirnice čađe i drugi dijelovi dimnjaka.

Članak 3.

Dimnjačarske poslove može obavljati pravna osoba ili fizička osoba – obrtnik registrirana za obavljanje dimnjačarskih poslova koja sa Općinom Štrigova sklopi ugovor o koncesiji (u daljnjem tekstu: ovlašteni dimnjačar).

Članak 4.

1. Područje Općine Štrigova je jedno dimnjačarsko područje, a obuhvaća naselja

Banfi, Grabrovnik, Jalšovec, Leskovec, Prekopa, Robadje, Stanetinec, Sveti Urban, Štrigova i Železna Gora.

1. Koncesija za obavljanje dimnjačarskih poslova (u daljnjem tekstu: koncesija) daje se na rok od 10 godina.
2. Dimnjačarske poslove iz članka 2. ove odluke, na dimnjačarskom području može obavljati samo ovlašteni dimnjačar.
3. Dimnjačarski poslovi moraju se obavljati trajno prema propisima i pravilima struke te načelima komunalnog gospodarstva.
4. UVJETI DAVANJA KONCESIJE

Članak 5.

Ponudu može podnijeti pravna osoba, odnosno fizička osoba – obrtnik koja ispunjava sljedeće uvjete:

1. da je pravna osoba ili fizička osoba obrtnik registrirana za obavljanje dimnjačarskih poslova te da ima na raspolaganju minimalan broj dimnjačara sa odgovarajućom stručnom spremom i/ili položenim majstorskim ispitom za dimnjačara kako će to biti određeno dokumentacijom za nadmetanje,
2. nepostojanje duga prema Općini Štrigova,
3. da pravna osoba ili fizička osoba obrtnik posjeduje opremu i uređaje za obavljanje dimnjačarskih poslova kako će to biti određeno dokumentacijom za nadmetanje, a najmanje: mjerač volumenog udjela CO u prostoru u ppm, osnovni dimnjačarski alat, ljestve, stroj za mehaničko čišćenje dimnjaka, analizator dimnih plinova, uređaj za očitavanje dimnog broja, aparat za detekciju povrata dimnih plinova, video kameru za snimanje dimnjaka sa video zapisom, uređaj za mjerenje podtlaka u dimnjaku, računalo s aplikacijom za praćenje izvršavanja poslova vezanih uz dimnjačarstvo i izradu računa,
4. da će obavljati dimnjačarske poslove prema cjeniku dimnjačarskih poslova,
5. ostali uvjeti propisani Zakonom o koncesijama i dokumentacijom za nadmetanje.
6. STRUČNO POVJERENSTVO

Članak 6.

1. Za provedbu postupka davanja koncesija imenuje se Stručno povjerenstvo za koncesiju (u daljnjem tekstu: Povjerenstvo).
2. Povjerenstvo ima predsjednika i četiri člana te obavlja poslove propisane Zakonom o koncesiji.
3. Stručne i administrativne poslove za Povjerenstvo obavlja Jedinstveni upravni odjel Općine Štrigova.
4. GODIŠNJA NAKNADA ZA KONCESIJU

Članak 7.

1. Za koncesiju se plaća godišnja naknada Općini Štrigova.
2. Godišnja naknada za koncesiju sastoji se od iznosa godišnje naknade ponuđenog od strane izabranog ponuditelja (koncesionara) koji iznos ne može biti niži od iznosa iz stavka 3. ovog članka.
3. Najniži iznos godišnje naknade za koncesiju koji može biti ponuđen odnosno utvrđen iznosi 2.000,00 Eur-a.
4. Iznos naknade za koncesiju prihod je proračuna Općine Štrigova te se koristi za građenje objekata i uređaja komunalne infrastrukture.
5. Ovlašteni dimnjačar je dužan ponuđeni iznos godišnje naknade za koncesiju uplatiti najkasnije do 01.12. tekuće godine.
6. Rok na koji je koncesija dana računa se od dana sklapanja ugovora o koncesiji.
7. POSTUPAK DAVANJA KONCESIJE

Članak 8.

1. Postupak davanja koncesije provodi se sukladno odredbama Zakona o komunalnom gospodarstvu i Zakona o koncesijama.
2. Obavijest o namjeri davanja koncesije objavljuje se u Elektroničkom oglasniku javne nabave Republike Hrvatske i na internetskoj stranici Općine Štrigova, a datumom objave smatra se datum objave u Elektroničkom oglasniku.
3. Obavijest iz stavka 1. ovog članka mora sadržavati podatke sukladno odredbama Zakona o koncesijama.

Članak 9.

Pisana ponuda za davanje koncesije mora biti izrađena u skladu sa odredbama Zakona o koncesijama.

Članak 10.

1. Javnom otvaranju ponuda imaju pravo prisustvovati ponuditelji, njihovi ovlašteni predstavnici te druge ovlaštene osobe uz predočenje pisanog dokaza o ovlasti.
2. Pravo aktivnog sudjelovanja na javnom otvaranju ponuda imaju samo ovlašteni predstavnici ponuditelja i stručno povjerenstvo za davanje koncesije.
3. O javnom otvaranju ponuda sastavlja se zapisnik koji se bez odgode uručuje svim ovlaštenim predstavnicima ponuditelja nazočnima na javnom otvaranju ponuda, a ostalima na pisani zahtjev.

Kriteriji na kojima se temelji odabir najpovoljnije ponude jesu:

(1) u slučaju ekonomski najpovoljnije ponude: kvaliteta, što uključuje tehničko dostignuće, estetske, inovacijske, funkcionalne i ekološke osobine, operativni troškovi i troškovi upravljanja, ekonomičnost, servisiranje i tehnička pomoć nakon isporuke, datum isporuke i rokovi isporuke ili rokovi završetka radova, cijena usluge za krajnje korisnike, visina naknade za koncesiju ili

(2) najviša ponuđena naknada za koncesiju.

Ovisno o ciljevima koji se žele postići davatelj koncesije odlučuje koje će kriterije primijeniti, a može utvrditi i dodatne uvjete i mjerila kao kriterij za odabir najpovoljnijeg ponuditelja.

Kriteriji za odabir ponude utvrđuju se odlukom o objavi obavijesti o davanju koncesije i sastavni su dio dokumentacije za nadmetanje.

Članak 11.

1. Odluku o davanju koncesije donosi Općinsko vijeće.
2. Općinski načelnik sklapa ugovor o koncesiji s odabranim ponuditeljem na temelju odluke iz stavka 1. ovog članka.
3. Ugovor o koncesiji obvezno sadrži sve bitne elemente propisane Zakonom o koncesijama.
4. Ovlašteni dimnjačar stječe pravo obavljanja dimnjačarskih poslova danom sklapanja ugovora o koncesiji, odnosno danom stupanja na snagu ugovora o koncesiji, ako se taj dan razlikuje od dana sklapanja ugovora o koncesiji.
5. PRESTANAK KONCESIJE

Članak 12.

Koncesija prestaje u slučajevima propisanim Zakonom o koncesijama.

1. NAČIN OBAVLJANJA DIMNJAČARSKIH POSLOVA

Članak 13.

1. U svrhu održavanja dimovodnih objekata i uređaja za loženje, ovlašteni dimnjačar obavezno:
2. provodi redovite i izvanredne preglede i čišćenja dimovodnih objekata,
3. kontrolira povrat dimnih plinova kod plinskih trošila,
4. čisti uređaje za loženje (kotlove, kamine, peći, štednjake, peći za spaljivanje i sl.),
5. kontrolira uređaje za loženje i obavlja analizu dimnih plinova,
6. izdaje stručni nalaz dimnjaka i uređaja za loženje,
7. obavlja nadzor nad izgradnjom dimovodnog objekta ukoliko korisnik to zatraži.
8. Redoviti pregledi u svrhu održavanja dimovodnih objekata provode se na način određen projektom građevine i pozitivnim propisima, u rokovima određenim člankom 23. ove odluke.
9. Redoviti pregled uključuje najmanje:
10. vizualni pregled, u kojeg je uključeno utvrđivanje položaja i veličine pukotina te drugih oštećenja bitnih za očuvanje tehničkih svojstava dimovodnih objekata,
11. tlačnu probu u slučaju sumnje u ispravnost,
12. usklađenost uređaja za loženje i dimovodnih objekata,
13. mjerenje izlazno-povratnih plinova kod svih vrsta uređaja za loženje.
14. Prilikom pregleda dimovodnih objekata, isti se obavezno čisti na način koji je primjeren vrsti dimovodnih objekata i uređaja za loženje (mehanički i/ili na drugi način).
15. Izvanredni pregled dimovodnog objekta provodi se prije svake promjene uređaja za loženje ili promjene goriva i uređaja za loženje, kao i nakon svakog izvanrednog događaja koji može utjecati na tehnička svojstva dimovodnih objekata ili izaziva sumnju u njihovu ispravnost, te po inspekcijskom nadzoru ili na zahtjev korisnika. Izvanredni pregled provodi se na način iz stavka 3.
16. Na način utvrđen stavkom 2. ovog članka obavlja se i pregled dimnjaka prije prve upotrebe uređaja za loženje, odnosno prije ponovne upotrebe ako dimnjak nije bio u uporabi dulje od godinu dana.

Članak 14.

1. Ovlašteni dimnjačar je dužan izraditi godišnji plan čišćenja i kontrole dimovodnih objekata i uređaja za loženje sa sustavom dobave zraka (u daljnjem tekstu: godišnji plan) i dostaviti ga Jedinstvenom upravnom odjelu do 31. siječnja tekuće godine.
2. Ovlašteni dimnjačar je dužan dimnjačarske poslove obavljati prema godišnjem planu pregleda i čišćenja. Godišnji plan mora uključivati popis mjesta i primjereni vremenski rok, odnosno rok u kojem je moguće obaviti redovito čišćenje ili kontrolu dimovodnih objekata za cijelo područje općine.
3. Ovlašteni dimnjačar je dužan o dolasku obavijestiti korisnike najmanje 15 dana prije dolaska.
4. Ovlašteni dimnjačar obavijest iz stavka 3. ovog članka postavlja na vidno mjesto u stambenoj ili poslovnoj zgradi, te na oglasnim pločama Općine Štrigova.
5. Ovlašteni dimnjačar je dužan najmanje jednom godišnje do početka ogrjevne sezone, Jedinstvenom upravnom odjelu podnijeti izvješće o promjeni broja i vrste dimovodnih objekata.
6. Ako korisnik zatraži obavljanje usluge van redovnog rasporeda, dimnjačar ima pravo naplate dodatnih troškova dolaska (ukupno po jednom dolasku) van rasporeda po cjeniku.

Članak 15.

Vlasnik ili korisnik stambenog, poslovnog ili drugog objekta (u daljnjem tekstu: korisnik usluga) dužan je koristiti se uslugama izabranog ovlaštenog dimnjačara.

Članak 16.

1. Korisnik usluga dužan je omogućiti redovitu kontrolu i čišćenje dimovodnih objekata i uređaja za loženje sa sustavom dobave zraka, a osobito omogućiti pristup vratašcima za kontrolu i čišćenje koja moraju biti osposobljena da se mogu otvarati.
2. Na zahtjev ovlaštenog dimnjačara moraju se ugraditi vratašca ili otvor za kontrolu i čišćenje radi omogućavanja kontrole i čišćenja dimovodnih objekata, a priključna cijev uređaja za loženje i dimovodnog objekta mora biti demontažna ili imati barem jedan otvor za čišćenje i kontrolu kod svih vrsta trošila.
3. Pristup do vrha dimovodnog objekta mora biti izveden tako da je siguran za dimnjačara.
4. Korisnici dimnjačarskih usluga dužni su ovlaštenom dimnjačaru:
* omogućiti pregled i čišćenje dimovodnih objekata i uređaja za loženje,
* dati podatak o broju i vrsti uređaja za loženje i dimovodnih objekata te sezoni loženja
* omogućiti pristup svakom uređaju za loženje i dimovodnom objektu koji se koristi.
1. Predstavnik suvlasnika u višestambenim zgradama dužan je osigurati pristup u zajedničke dijelove višestambene zgrade i biti prisutan nakon izvršenja usluge, a radi potpisa radnog naloga. Ako predstavnik suvlasnika nije prisutan, dimnjačar izdaje radni nalog bez potpisa i šalje upravitelju.

Članak 17.

1. Pri obavljanju dimnjačarskih poslova dimnjačar je dužan voditi brigu o čistoći prostorije korisnika usluge.
2. U objektima gdje zbog tehničkih karakteristika izvedbe dimnjaka nije moguće obaviti čišćenje bez da se onečiste prostorije, korisnik je dužan zaštititi prostorije od onečišćenja.
3. Zaposlenici ovlaštenog dimnjačara (u daljnjem tekstu: dimnjačari) tijekom obavljanja dimnjačarskih poslova moraju imati iskaznicu.

Članak 18.

1. Ako dimnjačar utvrdi da je onemogućena redovita kontrola i čišćenje dimovodnog objekta ili uređaja za loženje o tome je dužan obavijestiti Jedinstveni upravni odjel.
2. Ako ovlašteni dimnjačar utvrdi da na dimovodnom objektu i/ili uređaju za loženje postoje nedostaci, pisano će o tome obavijestiti korisnika usluge ili upravitelja zgrade i pozvati ih da uklone utvrđene nedostatke u primjerenom roku.

Članak 19.

1. Nakon otklanjanja nedostataka korisnik ili upravitelj zgrade obvezan je o tome obavijestiti ovlaštenog dimnjačara te prije ponovne upotrebe zatražiti kontrolu dimnjaka i/ili uređaja za loženje u svrhu provjere ispravnosti.
2. Ako se nedostaci ne uklone ili se isti nedostatak ponovno utvrdi i pri sljedećem čišćenju i pregledu dimovodnih objekata, ovlašteni dimnjačar će o tome obavijestiti Jedinstveni upravni odjel, a ako se radi o uređajima na plinsko gorivo i distributera/operatera plina.

Članak 20.

Ako ovlašteni dimnjačar utvrdi postojanje neposredne opasnosti za živote ljudi i imovine koja može nastati daljnjom upotrebom dimovodnog objekta i/ili uređaja za loženje, obavijestit će bez odgode o tome Jedinstveni upravni odjel i nadležno inspekcijsko tijelo te distributera/operatera plina ako se radi o plinovitom gorivu.

Članak 21.

Ovlašteni dimnjačar je dužan voditi evidenciju nedostataka i neobavljenog čišćenja i kontrole i evidenciju dimovodnih objekata i uređaja za loženje.

Članak 22.

1. Evidencija dimovodnih objekata sadrži sljedeće podatke:
2. Naziv/ime i prezime korisnika
3. Ulicu i kućni broj
4. Broj i vrstu dimnjaka
5. Ovlašteni dimnjačar za područje na kojem obavlja dimnjačarske poslove ustrojava i vodi evidenciju o pregledu i čišćenju dimovodnih objekata te o izvođenju radova kojima se dimovodni objekt zadržava ili vraća u stanje određeno projektom građevine.
6. Evidencija iz stavka 2. ovog članka sadrži sljedeće:
7. Naziv/ime i prezime korisnika odnosno upravitelja zgrade
8. Ulicu i kućni broj
9. Broj i vrstu obavljenih dimnjačarskih poslova
10. Datum obavljanja dimnjačarskih poslova
11. Nalaz
12. Ime i prezime dimnjačara i/ili oznaku dimnjačara
13. Potpis korisnika ili ovlaštenog korisnika na radnom nalogu.
14. Evidencije iz prethodnih stavaka mogu se voditi i u obliku računa, radnih naloga ili drugih dokumenata.

Članak 23.

1. Dimovodni objekti i uređaji za loženje moraju se u razdoblju korištenja čistiti i kontrolirati u sljedećim rokovima:
2. Individualni stambeni objekti:
* dimovodni objekti i uređaji za loženje na kruta i tekuća goriva – čišćenje ili kontrola dva puta godišnje,
* dimovodni objekti uređaja na plinsko gorivo vrste B – kontrola i po potrebi čišćenje dva puta godišnje,
* dimovodni objekti uređaja na plinsko gorivo vrste C – kontrola i po potrebi čišćenje jednom godišnje.
1. Višestambeni objekti – više uređaja na dimovodnom objektu:
* dimovodni objekti i uređaji za loženje na kruta i tekuća goriva – čišćenje ili kontrola dva puta godišnje,
* dimovodni objekti uređaja na plinsko gorivo vrste B – čišćenje ili kontrola dva puta godišnje,
* dimovodni objekti uređaja na plinsko gorivo vrste C – čišćenje ili kontrola jednom godišnje.
1. u poslovnim zgradama i prostorijama:
* dimovodni objekti i uređaji za loženje na kruta i tekuća goriva – čišćenje ili kontrola dva puta godišnje,
* dimovodni objekti uređaja na plinsko gorivo vrste B – kontrola i po potrebi čišćenje dva puta godišnje,
* dimovodni objekti uređaja na plinsko gorivo vrste C – kontrola i po potrebi čišćenje jednom godišnje.
1. Jednom u dvije godine čiste se dimovodni objekti koji nisu u funkciji.
2. U višestambenim objektima zajednički dijelovi čiste se, kontroliraju i naplaćuju zasebno dok se dijelovi dimnjaka i uređaji za loženje u stanovima čiste i kontroliraju na trošak vlasnika/korisnika stana ili drugačije ako je to definirano odlukom suvlasnika.
3. Uređajima na plinsko gorivo vrste B smatraju se naprave s dimovodnim uređajem koje zrak za izgaranje uzimaju iz prostorije (ložište je ovisno o zraku u prostoriji).
4. Uređajima na plinsko gorivo vrste C smatraju se naprave s dimovodnim uređajem koje zrak za izgaranje uzimaju putem zatvorenog sustava iz slobodne atmosfere (ložište je neovisno o zraku u prostoriji).
5. Nezavisno od odredbi ovog članka, za dimovodne objekte na koje su priključeni uređaji ukupne snage veće od 50 kW u poslovnim zgradama i prostorijama, obavezno je čišćenje i kontrola jednom u dva mjeseca, u razdoblju korištenja dimovodnog objekta ili uređaja za loženje.
6. Pregled i čišćenje dimovodnih objekata i uređaja za loženje može se na zahtjev korisnika usluga ili ako to zahtijevaju sigurnosni razlozi, posebno dokumentirani od strane ovlaštenog dimnjačara ili druge ovlaštene osobe, obavljati češće i izvan rokova utvrđenih ovom odlukom.

Članak 24.

1. Analiza dimnih plinova kod uređaja za loženje i dozračnog sustava krutih, tekućih i plinovitih goriva provodi se kontrolnim mjerenjem analizatorom dimnih plinova radi zaštite zraka od onečišćenja i efikasnog korištenja energenata, u sljedećim rokovima:
2. uređaji za loženje snage do 50 kW – jednom godišnje
3. uređaji za loženje snage veće od 50 kW – 3 puta godišnje.
4. Ovlašteni dimnjačar korisniku izdaje zapisnik i/ili naljepnicu za uređaj o rezultatima mjerenja.
5. Svaki dimovodni objekt ili uređaj za loženje mora imati izveden otvor za mjerenje i analizu dimnih plinova. Kod dimovodnih objekata sa spojenim plinskim uređajima za loženje vrste B ili na kruto i tekuće gorivo, ako ne postoji otvor za mjerenje i analizu dimnih plinova, dimnjačar izvodi otvor na za to prikladnoj poziciji na dimovodu, a otvor nakon mjerenja zatvara atestiranim naljepnicama.

Članak 25.

1. Vlasnici i korisnici kuća, stambenih zgrada, stanova, poslovnih zgrada i prostorija, upravitelji te korisnici drugih građevina dužni su obavijestiti ovlaštenog dimnjačara o početku upotrebe dimovodnog objekta, koji do tada nije bio upotrebljavan i o priključenju uređaja za loženje, te o obavljenim preinakama, rekonstrukciji dimovodnog objekta ili zamjeni uređaja za loženje.
2. Prije upotrebe novog dimovodnog objekta i/ili uređaja za loženje, rekonstruiranog dimovodnog objekta ili dimovodnog objekta i uređaja za loženje koji se ponovno stavlja u funkciju, vlasnik ili korisnik dužan je od ovlaštenog dimnjačara zatražiti kontrolu dimovodnog objekta, priključenog uređaja za loženje ili ispušnog uređaja, te izdavanje nalaza uz predočenje tehničke dokumentacije sukladno važećim propisima.
3. CJENIK DIMNJAČARSKIH POSLOVA

Članak 26.

1. Ovlašteni dimnjačar za obavljene dimnjačarske poslove naplaćuje naknadu prema cjeniku dimnjačarskih poslova.
2. Dimnjačar je dužan za obavljene dimnjačarske poslove izdati račun.
3. Naknadu iz stavka 1. ovog članka plaća korisnik usluga ili upravitelj zgrade.
4. NADZOR

Članak 27.

1. Nadzor nad obavljanjem dimnjačarskih poslova obavlja komunalni redar.
2. U obavljanju nadzora komunalni redar ovlašten je:
3. kontrolirati vođenje godišnjeg plana, kontrolnih listova, radnih naloga, izdanih računa, isticanja obavijesti o dolasku dimnjačara te evidencije dimovodnih objekata i uređaja za loženje sa sustavom dobave zraka,
4. nadzirati obavljanje dimnjačarskih poslova, upozoriti korisnike usluga i nadležna tijela na opasnosti zbog neuklanjanja nedostataka na dimovodnim objektima i uređajima za loženje sa sustavom dobave zraka.
5. pokrenuti prekršajni postupak, izdati obvezni prekršajni nalog i izreći novčanu kaznu
6. pratiti i predlagati potrebne akte te pripremati koncesijske izvještaje tijelima Općine povezane s dimnjačarskim poslovima.

Članak 28.

Ovlašteni dimnjačar je dužan komunalnom redaru na njegov zahtjev u ostavljenom roku dostaviti podatke, očitovanja i dokumentaciju koja je potrebna za obavljanje nadzora.

Članak 29.

Komunalno redarstvo vodi evidenciju o izdanim koncesijama i evidenciju o radu ovlaštenog dimnjačara (o pritužbama korisnik usluga, načinu rješavanja pritužbi, o izrečenim novčanim kaznama i dr.)

1. NOVČANE KAZNE

Članak 30.

1. Novčanom kaznom u iznosu od 300,00 Eur-a do 1000,00 Eur-a kaznit će se za prekršaj pravna osoba registrirana za obavljanje dimnjačarskih poslova ako:
2. obavlja dimnjačarske poslove na dimnjačarskom području za koje nema koncesiju,
3. ne izradi godišnji plan i ne dostavi ga komunalnom redaru ili ne obavlja dimnjačarske poslove prema godišnjem planu ili ne istakne na vidljivom mjestu u stambenoj ili poslovnoj zgradi, te na oglasnim pločama Općine Stupnik obavijest o dolasku ili u roku ne podnese izvješće o promjeni broja i vrsti dimovodnih objekata
4. ne vodi brigu o čistoći prostorije pri obavljanju dimnjačarskih poslova
5. pisano ne upozori, nakon obavljenog pregleda na nedostatke na dimovodnim objektima i uređajima za loženje sa sustavima dobave zraka koji nisu neposredno opasni za zdravlje, život i imovinu i pisano upozorenje ne dostavi jedinstvenom upravnom odjelu
6. ne upozori, nakon obavljenog pregleda, na nedostatke na dimovodnim objektima i uređajima za loženje sa sustavima dobave zraka koji su neposredno opasni za zdravlje, život i imovinu i pisanu obavijest o nedostacima ne dostavi nadležnom tijelu i Jedinstvenom upravnom odjelu
7. ne vodi evidenciju nedostataka i neobavljenog čišćenja i kontrole
8. ne vodi evidenciju nedostataka i neobavljenog čišćenja i kontrole te evidenciju dimovodnih objekata i uređaja za loženje sa sustavom dobave zraka na propisan način
9. naplati veću naknadu od iznosa utvrđenog cjenikom dimnjačarskih poslova ili ne izda račun
10. ne dostavi komunalnom redaru podatke, očitovanja i dokumentaciju.
11. Novčanom kaznom u iznosu od 100,00, Eur-a do 660,00 Eur-a kaznit će se fizička osoba obrtnik koja počini prekršaj iz stavka 1. ovog članka.

Članak 31.

1. Novčanom kaznom u iznosu od 150,00 Eur-a do 500,00 Eur-a kaznit će se za prekršaj pravna osoba korisnik usluga, predstavnik suvlasnika, odnosno upravitelj zgrade, ako:
2. odbije koristiti se uslugama ovlaštenog dimnjačara prema godišnjem planu,
3. onemogući redovitu kontrolu i čišćenje dimovodnih objekata i uređaja za loženje ili ne da na uvid potrebnu dokumentaciju i obavijesti (članak 20. ove Odluke),
4. u ostavljenom roku ne otkloni nedostatke koji su neposredno opasni i o tome ne obavijesti nadležno tijelo i Jedinstveni upravni odjel,
5. ne obavijesti ovlaštenog dimnjačara o upotrebi dimovodnog objekta koji nije bio upotrebljavan.
6. Novčanom kaznom u iznosu od 100,00 Eur-a do 250,00 Eur-a kaznit će se fizička osoba obrtnik koja počini prekršaj iz stavka 1. ovog članka.
7. Novčanom kaznom u iznosu od 50,00 Eur-a do 200,00 Eur-a kaznit će se fizička osoba koja počini prekršaj iz stavka 1. ovog članka.
8. PRIJELAZNE I ZAVRŠNE ODREDBE

Članak 32.

Evidencija nedostataka i neobavljenog čišćenja i kontrole te evidenciju dimovodnih objekata i uređaja za loženje sa sustavom dobave zraka ovlašteni dimnjačar dužan je dostaviti Jedinstvenom upravnom odjelu Općine Štrigova svake godine do 31. ožujka za prethodnu godinu.

Članak 33.

Ugovori o koncesiji koji su sklopljeni do stupanja na snagu ove odluke između ovlaštenog dimnjačara i Općine Štrigova važe do isteka roka na koji su sklopljeni.

Članak 34.

Danom stupanja na snagu ove Odluke prestaje važiti Odluka o obavljanju dimnjačarskih poslova „Službeni glasnik Međimurske županije„ br. 11/2011.

Članak 35.

Ova odluka stupa na snagu osmog dana od dana objave u „Službenom glasniku Međimurske županije„

KLASA: 363-06/25-01/1

URBROJ: 2109-18-03-25-1

ŠTRIGOVA, veljače 2025.

Predsjednik Općinskog vijeća

 Ivan Frlin